《禹穴行》
宋代·赵汝燧

浙江之东千岩出，参差半天气葱郁。禹昔不返南巡车，越人交葱说遗迹。

日往月来三千春，宫有龙瑞洞阳明。搜深陟危辨旧穴，讹以传讹终难寻。

荒山一片老风雨，徘徊问山山无语。寒林朝号万壑秋，冷烟暮结太古愁。

谁能为起马迁死，指点当时所探何处是。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。